
ДО
ОБЩИНСКИ СЪВЕТ – БУРГАС
	
ДОКЛАДНА ЗАПИСКА
от
Инж. Чанка Коралска – За Кмет на Община Бургас,
Съгласно Зап. №3044/19.09.2024 г.

 	ОТНОСНО: Удостояване със званието „Почетен гражданин на Община Бургас“ на Аглика Бояджиева.

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ, 

Предлагаме удостояването на актрисата Аглика Бояджиева със званието „Почетен гражданин на Община Бургас“, предвид забележителния ѝ принос към театралното изкуство в града и половинвековното артистично присъствие на бургаска сцена.
Аглика Бояджиева е родена на 20 март 1953 година гр. Русе и принадлежи към известния Бояджиев род. Той се свързва с възрожденеца Бояджи Яни и с почетния гражданин на Силистра Пирин Бояджиев. Род на патриоти и интелектуалци - учители, артисти, музиканти, лекари… Без тях обществения и културен живот на града не би бил същият в продължение на два века. В широко разклоненото дърво на рода Бояджиеви артистичният ген е най-силно изразен. Като се започне от най-големия син на Бояджи Яни - Георги и се мине през шест поколения. Все творци отдадени на Мелпомена. От интереса на Георги към театъра през сина Лефтер, един от създателите и ръководители на силистренския театър, внука Любен, изиграл незабравими роли и неговите потомци - дъщерите му Милена и Аглика, дъщеря на Аглика – Милена Маркова - Маца и нейния син О. (в момента студент актьорско майсторство в Нов български университет). Шест поколения подвластни на магията на сцената, придала смисъл на живота им. Не могат да се пропуснат и семейните партньори А. Болгурова, Антонов, Е. Марков, О. Карагьозов, също актьори с красноречиво театрално присъствие. Пътят на семейството на Л. Бояджиев и А. Болгурова минава през театралните сцени на Пловдив (1946-1949) и Русе (1949-1960), създавайки вълнуващи главни роли в пиеси на Яворов, Страшимиров, Джагаров.
През 1961 г. актьорското семейство хвърля котва на брега на морето в Бургас и остава завинаги, намерило там своята публика. Най-ценното от себе си като хора и актьори-професионалисти семейството предава на двете си дъщери Милена и Аглика.
За изключителната фамилия Бояджиеви е издадена книгата “Бояджиевият род”- по следите  на изминалото време от Димитрина Христова. Шест поколения свързани със сцената. Няма такъв случай в историята на българския театър.
Театралната кариера на Аглика Бояджиева започва с участието е „Мадам Бътерфлай” на сцената на Русенския театър, когато е едва  на 3 години. Детството и преминава в гр. Русе. В Бургас завършва средното си образование в Руска езикова гимназия Бургас, след това е приета във ВИТИЗ (сега НАТФИЗ) „Кръстьо Сарафов“ с преподаватели проф. Е. Михайлова, проф. И. Добрев и П. Чернев. Завършва Театралната академия и се връща при родителите си в любимия Бургас. Започва театралната си кариера в мечтания бургаски театър. Създава семейство с актьора Емил Марков. Дъщеря им Милена Маркова  - Маца също поема пътя на изкуството.
Аглика Бояджиева е един от доайените на Драматичен театър „Адриана Будевска”. От 1974 г. досега е изиграла над 100 роли от българската и световната драматургия. Сред най-забележителните са: Аня във „Вишнева градина“ на Чехов, Монахова във „Варвари“ на Горки, Фениса в „Изобретателната Влюбена“ на Лопe де Вега, Лейди Мортимър в „Хенри IV“ на Шекспир, Офелия в „Хамлет“ на Шекспир, Дорис в „Догодина по същото време“ на Б. Слейд, Мег Макграт в „Престъпление на сърцето“ на Б. Хейли, Олга в „Сестри“ на Людмила Разумовска, Елена в „Мая“ на Разумовска, Бланш Дюбoа в „Бог“ на Уди Алън, Лора в „Нирвана“ на К. Илиев, Мексин Фолк в „Нощта на игуаната“, Фьокла в „Женитба“ на Гогол, Доротея в „Чудна неделя“ на Тенеси Уилямс, Мария в „Краля умира“ на Юнеско, Ланда в „Смъртта на търговския пътник“ на Артър Милар, Сесил Робсън в „Квартет“ на Ронал Харвуд, Линда в „Последният янки“, Актрисата в едноименната пиеса на Питър Кулитър, Учителката в „Мечтател безумен“ на Първан Стефанов, Томи в „Имате ли огънче“ на Недялко Йорданов, „Словесен пейзаж“ на Христо Фотев, Принцеса Мария в „Процесът против богомилите“ на Стефан Цанев, Марта в „Барон Мюнхаузен“ на Горин, Босилка във „Вражалец на Ст. Л. Костов, Мари във „Войцек“ на Г. Бюхнер, Мария в „Есента на един изследовател“ на Георги Данаилов, Лида в „Аморална история“ на Ризанов, Мадлен в „Честна мускетарска“ на Валери Петров.
Със всеотдайната си педагогическа работа Аглика Бояджиева предава своите познания, организирани в система от принципи, методи, форми и средства и процедури за реализация в актьорската професия и оформянето на човешката личност. Нейните ученици с успех поемат не лекия път на театралното изкуство.
За активното си участие в културния живот тя е удостоена с редица награди.
Аглика Бояджиева избира да живее и твори в любимия Бургас, талантът и постоянството я превръщат в един от най-обичаните творци с безспорен принос за популяризиране на града ни като културен център. Всяка сценична проява на актрисата е празник за нейните почитатели от вече три  поколения бургазлии.
На основание чл. 21, ал. 1, т. 22 от Закона за местното самоуправление и местната администрация, и чл. 47 от Наредбата за символиката и отличията на Община Бургас, отчитайки приноса на Аглика Бояджиева в развитието на културния живот на България и Бургас, предлагам Общински съвет да вземе следното.

РЕШЕНИЕ:

Удостоява Аглика Бояджиева със званието „Почетен гражданин на Община Бургас“.
Приложения: 
1. Мотивационно писмо в подкрепа удостояването със званието на Аглика Бояджиева;
2. Лична и творческа биография на Аглика Бояджиева;
3. Копия от сертификати и награди;
4. Писма за подкрепа от ДТ „Адриана Будевска“, Н. Йорданов, Н. Ламбрев – Михайловски, Р. Велев, ;
5. Подкрепа от Инициативен комитет, придружен с подписка;
6. Подписка от граждани с адресна регистрация на територията на Община Бургас.


С уважение, 

ИНЖ. ЧАНКА КОРАЛСКА
За Кмет на Община Бургас,
Съгласно Зап. №3044/19.09.2024 г.

